Consell Nacional dels Infants i els Adolescents de Catalunya
Normes de funcionament i règim jurídic
Principis rectors d'actuació del Consell
La Vicepresidència o vicepresidències
Competències i funcionament de l'Assemblea
Consells de participació territorial
Comissió Sectorial del Consell General de Serveis Socials
Programa d'impuls per a la constitució de consells de participació territorial
Modificació del Decret 202/2009, de 22 de desembre
El dret de tots els infants i els adolescents a ser escoltats i tinguts en compte constitueix un dels valors fonamentals de la Convenció de les Nacions Unides sobre els Drets de l'Infant.
Per aquesta raó, el Comitè dels Drets de l'Infant de Nacions Unides va publicar el juliol de 2009 l'Observació general número 12, en què s'insta els governs a desenvolupar el dret de l'infant a ser escoltat en tots els afers que l'afectin i a tenir en compte les seves opinions.
El document esmentat afirma que "assolir oportunitats significatives per aplicar l'article 12 exigeix eliminar totes les barreres jurídiques, polítiques, econòmiques, socials i culturals que actualment impedeixen que els infants tinguin l'oportunitat de ser escoltats i que puguin participar en tots els assumptes que els afecten.
Això requereix una preparació per qüestionar els supòsits sobre les capacitats dels infants i per fomentar el desenvolupament d'entorns en què puguin construir i demostrar les seves capacitats.
També requereix el compromís de proporcionar recursos i formació".
D'acord amb les consideracions anteriors, la participació dels infants i els adolescents en els afers públics s'ha de considerar un dret perquè ho permet una lectura integradora de la Convenció dels Drets de l'Infant de les Nacions Unides de 1989 i dels articles 17 i 29 de l'Estatut d'autonomia de Catalunya.
Aquesta participació s'ha d'orientar al desenvolupament d'una personalitat encara en formació i amb una capacitat jurídica limitada, tal com estableix l'article 17 de l'Estatut.
La creació del Consell Nacional dels Infants i els Adolescents de Catalunya (CNIAC) s'emmarca en els articles 27 i 34 de la Llei 14/2010, del 27 de maig, dels drets i les oportunitats de la infància i l'adolescència a Catalunya.
La Llei reconeix el dret de participació dels infants i els adolescents i posa èmfasi a potenciar-lo promovent la creació d'espais de participació territorial a l'àmbit local i amb la creació del Consell Nacional dels Infants i els Adolescents de Catalunya.
A més d'actualitzar la legislació d'acord amb les noves necessitats socials d'aquest sector, el Decret incorpora novetats importants en relació amb el reconeixement dels drets de la infància i l'adolescència, alhora que incorpora el principi de transversalitat en les polítiques d'infància i adolescència.
La base del funcionament del Consell Nacional ha de ser els consells d'infants que ja funcionen al territori.
Aquesta participació cal que sigui transversal i, per tant, directa i en tots els àmbits.
Els consells, tant el nacional com els locals, han de garantir una participació real i democràtica; han de tenir un protagonisme real, no sols formal, i han de ser una eina, no un objectiu en si mateix.
En aquest sentit, el Consell Nacional i els consells locals han de garantir una representativitat social àmplia, procurar una representació proporcional de gènere i d'edats i vetllar per la representació d'aquells col·lectius més vulnerables, amb més dificultats d'accés, amb necessitats especials o en risc d'exclusió social.
En aquests col·lectius més vulnerables es consideren especialment els infants i els adolescents amb discapacitats (física, psíquica o sensorial), els pertanyents a minories ètniques, els nois i les noies d'origen immigratori i aquells que estan sota mesures protectores, entre altres possibilitats.
D'altra banda, d'acord amb la Llei 12/2007, d'11 d'octubre, de serveis socials, el Consell Nacional dels Infants i els Adolescents, com a espai estable de participació, també ha de fer les funcions de comissió sectorial del Consell General de Serveis Socials, tal com preveu l'article 15 del Decret 202/2009, de 22 de desembre, dels òrgans de participació i coordinació del Sistema Català de Serveis Socials.
A partir d'aquests elements que en justifiquen la creació, el Consell Nacional dels Infants i els Adolescents de Catalunya (CNIAC) es concep com un òrgan participatiu i consultiu adscrit a l'òrgan administratiu competent en polítiques d'infància i adolescència de la Generalitat de Catalunya.
El Decret ha estat objecte de dictamen per part del Consell de Treball, Econòmic i Social de Catalunya i ha estat informat favorablement per la Comissió de Govern Local de Catalunya.
Per tot el que s'ha exposat, a proposta de la consellera de Benestar Social i Família, d'acord amb el dictamen de la Comissió Jurídica Assessora, i amb deliberació prèvia del Govern,
El Consell Nacional dels Infants i els Adolescents de Catalunya (CNIAC) és un òrgan col·legiat de caràcter consultiu i de participació, adscrit a l'òrgan administratiu competent en polítiques d'infància i adolescència.
2.1 En el marc de l'organització i les funcions que preveuen aquest Decret i la legislació administrativa aplicable, el CNIAC ha d'elaborar el seu reglament de règim intern, que ha de regular tot el que no preveu aquest Decret.
2.2 El règim jurídic del CNIAC es regeix per aquest Decret i pel seu reglament de règim intern.
2.3 Els articles 14.2, 17.4, 18.4 i 19.3 de la Llei 26/2010, del 3 d'agost, de règim jurídic i de procediment de les administracions públiques de Catalunya, en matèria de secretaria, quòrum de constitució, ordre del dia i exempció de responsabilitat per vot contrari o abstenció, s'apliquen de manera preferent sobre el règim jurídic propi del CNIAC.
2.4 La resta del capítol II del títol I de la Llei esmentada, sobre règim jurídic dels òrgans col·legiats, s'aplica si no hi ha regulació pròpia.
3.1 Les funcions del Consell Nacional dels Infants i els Adolescents són:
a) Representar els interessos i els punts de vista dels infants i els adolescents de Catalunya.
b) Fer propostes als organismes competents en matèria d'infància i adolescència sobre qüestions que afecten els infants i els adolescents i per millorar les seves condicions de vida.
c) Afavorir la visió positiva dels infants i els adolescents i contribuir a la sensibilització social envers la seva capacitat i els seus drets de ciutadania, en especial la seva participació democràtica.
d) Vetllar pel compliment i el desplegament de la Convenció de les Nacions Unides sobre els Drets de l'Infant.
e) Ser receptor, dinamitzador i generador d'opinions i propostes entre els infants i els adolescents a Catalunya sobre les qüestions que els afecten.
f) Proposar informes i estudis propis sobre matèries relacionades amb la infància i l'adolescència.
Afavorir especialment estudis d'impacte de les actuacions que es realitzin a favor de la participació infantil en els diversos àmbits.
g) Impulsar, desenvolupar, supervisar i avaluar projectes d'interès nacional vinculats amb les polítiques d'infància.
h) Promoure l'associacionisme infantil i adolescent i, en general, la participació democràtica, així com les relacions, la coordinació i el dinamisme entre les entitats infantils (associacions, consells locals d'infància, entre d'altres) i les adreçades a infants.
i) Opinar sobre aquells programes, propostes o iniciatives que afectin els infants i els adolescents.
j) Facilitar la participació dels infants i els adolescents en altres òrgans consultius de l'Administració de la Generalitat.
k) Difondre la tasca del CNIAC i garantir la representació dels infants i els adolescents catalans en altres plataformes i organismes en l'àmbit local, autonòmic, estatal i internacional.
l) Col·laborar en la realització dels informes que, amb destinació al Comitè dels Drets de l'Infant, elabora l'Estat en relació amb l'aplicació de la Convenció de les Nacions Unides sobre els Drets dels Infants.
m) Facilitar la cooperació infantil i adolescent internacional per fomentar les activitats que tendeixin a aconseguir la pau i per a qualsevol altra matèria relacionada amb avenços socials en matèria d'infància i adolescència.
n) Promoure la creació de consells de participació territorial per donar l'oportunitat als infants i als adolescents de participar activament i plenament en els seus nuclis de convivència més immediats i en la vida social, política, cultural, artística i recreativa del seu entorn.
o) Proposar la realització d'activitats, jornades, seminaris i campanyes que facin visibles les aportacions dels infants i els adolescents a la societat.
p) Reflexionar sobre els mecanismes de participació a l'abast dels infants, entre els quals hi ha el CNIAC, i proposar els canvis i les millores pertinents, si escau.
q) Fomentar l'aprenentatge mutu entre els agents que prenen part en el procés de participació.
r) Qualsevol altra que sigui acordada en el marc de les funcions i les finalitats que estableix aquest article.
3.2 Les propostes del Consell Nacional dels Infants i els Adolescents de Catalunya elaborades en l'exercici de les seves funcions han de ser rebudes i contestades pels organismes públics competents, i igualment caldrà indicar les mesures efectivament acordades, tot i no ser vinculants.
3.3 Totes les funcions del Consell Nacional es duen a terme tenint en compte criteris de diversitat i en especial la perspectiva de gènere.
La participació dels infants i els adolescents al Consell Nacional dels Infants i els Adolescents de Catalunya es fonamenta en els principis següents:
a) Respecte a les diferents formes d'expressió dels infants i els adolescents: s'ha d'incloure sempre el dret a la diferència i l'autonomia progressiva, derivada del desenvolupament de les seves capacitats.
b) Oberta i voluntària: els infants i els adolescents han de conèixer els espais participatius i les seves funcions, però la participació infantil no es pot limitar ni obligar.
c) Real i significativa: s'ha d'impulsar amb els infants i des de diferents entorns a partir de realitats concretes que estan al seu abast.
Ha d'implicar transformacions que es percebin i transcendeixin.
d) Representativa: els vocals han d'actuar en representació d'altres infants o adolescents i no en representació pròpia.
e) Inclusiva: cal facilitar eines de participació als infants i adolescents més vulnerables o amb dificultats.
Això inclou la formació transversal perquè tots tinguin les mateixes oportunitats per dir la seva opinió i ampliar els espais de participació a diferents franges d'edat.
f) Permanent i continuada: els infants i els adolescents han de prendre part en múltiples i variades experiències participatives amb diferents graus d'intensitat i complexitat, en la quotidianitat i amb continuïtat, perquè pugin reflexionar sobre el seu entorn i la manera de donar resposta a les qüestions que els afecten.
g) Autònoma: en funció de les seves capacitats, els infants i els adolescents han de poder gestionar les decisions relacionades amb els processos participatius.
h) Responsable: com a òrgan representatiu, el Consell esdevé un òrgan de participació responsable.
i) Avaluable: s'ha d'impulsar una proposta rigorosa d'avaluació que integri indicadors sobre les competències per exercir, promoure i propiciar la participació efectiva i, alhora, indicadors que recullin les relacions que promouen aquesta participació efectiva dels infants i els adolescents a Catalunya.
5.1 El Consell Nacional dels Infants i els Adolescents de Catalunya està integrat per la Presidència, la Vicepresidència, el Secretariat, l'Assemblea i la Comissió Permanent.
5.2 Els membres del Consell Nacional dels Infants i els Adolescents de Catalunya han de tenir una edat compresa entre els vuit i els disset anys, tots dos inclosos.
5.3 La composició del Consell Nacional dels Infants i els Adolescents de Catalunya ha de respondre als criteris de representativitat que estableix l'article 9 d'aquest Decret i als criteris de representació paritària de dones i homes que estableix la normativa vigent.
5.4 El Consell Nacional dels Infants i els Adolescents de Catalunya pot convidar a les reunions aquelles persones que, per les seves condicions o coneixements especials, consideri convenient per debatre o assessorar sobre temes concrets.
5.5 La renovació dels membres dels òrgans del CNIAC s'ha de fer anualment en la meitat de la seva composició.
5.6 El CNIAC, en l'exercici de les seves funcions, pot impulsar la creació d'espais i processos de participació i consulta que siguin adequats per als infants menors de vuit anys.
6.1 La Presidència l'exerceix un infant o adolescent, escollit per l'Assemblea,
6.2 A la Presidència li correspon convocar i presidir totes les sessions de l'Assemblea i de la Comissió Permanent, ordenar el debat, representar el Consell i les altres funcions que li atribueixi el reglament de règim intern del CNIAC.
6.3 La persona titular del departament competent en infància i adolescència assisteix a les sessions de l'Assemblea com a president honorífic d'aquesta.
7.1 El Consell Nacional dels Infants i els Adolescents de Catalunya ha de tenir, almenys, una vicepresidència.
En el reglament de règim intern, el CNIAC pot establir, si escau, el nombre de vicepresidències, respectant, en la mesura que sigui possible, la paritat de gènere i la representació dels grups d'edat.
7.2 La Vicepresidència o vicepresidències les han d'exercir les persones que siguin escollides, per un període de dos anys, entre els vocals infants i adolescents que formin part de l'Assemblea del Consell Nacional dels Infants i els Adolescents de Catalunya.
7.3 La Vicepresidència o vicepresidències assisteixen la Presidència i hi col·laboren.
La Primera Vicepresidència substitueix la Presidència Infantil en supòsits d'absència o delegació.
També els correspon la representació pública del Consell Nacional dels Infants i els Adolescents de Catalunya.
8.1 El Secretariat l'exerceix, durant un període de dos anys, la persona escollida entre els vocals infants i adolescents que formin part de l'Assemblea del Consell Nacional dels Infants i els Adolescents de Catalunya, respectant, en la mesura que sigui possible, la paritat de gènere i la representació dels grups d'edat.
8.2 El Secretariat s'encarrega d'elaborar les actes de les reunions i és responsable de la comunicació interna i externa del Consell.
9.1 L'Assemblea és l'òrgan de màxima representació del Consell Nacional dels Infants i els Adolescents de Catalunya, i està integrada per les persones que exerceixen els càrrecs següents:
c) La Vicepresidència o vicepresidències.
9.2 Els vocals de l'Assemblea són escollits directament pels infants i els adolescents que formen part dels consells de participació territorial que preveu l'article 27.1 de la Llei 14/2010, del 27 de maig, dels drets i les oportunitats en la infància i l'adolescència.
9.3 L'Assemblea està integrada per un màxim de cent membres.
Els consells de participació territorial escullen almenys un representant per comarca.
La resta s'escullen d'acord amb la població infantil i adolescent representada, i segons les normes electorals i els criteris de representativitat territorial que estableixi el departament de l'Administració de la Generalitat competent en infància i adolescència.
9.4 Els consells territorials han de procurar, en la mesura que sigui possible, la paritat home-dona, la representació infant-adolescent i la presència, permanent o rotatòria, dels col·lectius més vulnerables, especialment els infants i els adolescents amb discapacitat, els immigrats i els protegits per tutela pública.
9.5 Els membres de l'Assemblea són escollits per un període de dos anys, renovables per una sola vegada, i exerceixen el seu càrrec en representació del territori que els hagi designat.
9.6 Els membres de l'Assemblea han de presentar un document signat, amb el vistiplau dels seus progenitors, tutors o guardadors legals, en què manifestin la voluntat de ser membres i participar en el CNIAC.
9.7 Els membres de l'Assemblea que compleixin l'edat de divuit anys cessaran en la següent assemblea ordinària del CNIAC.
10.1 Les competències de l'Assemblea són les següents:
a) Fixar les línies generals d'actuació del Consell.
b) Establir el pla de treball de la Comissió Permanent.
c) Designar els integrants de la Comissió Permanent.
e) Escollir la Presidència, la Vicepresidència o vicepresidències i el Secretariat, entre els vocals de l'Assemblea.
f) Designar els grups de treball per a l'anàlisi i l'estudi de temes concrets, a proposta de la Comissió Permanent.
g) Proposar les modificacions normatives que consideri necessàries.
10.2 L'Assemblea del CNIAC ha de celebrar, com a mínim, dues sessions ordinàries a l'any, una primera per presentar i estudiar les propostes d'actuació de l'any en curs, i una segona per avaluar els resultats de les propostes aprovades i executades, fer el seguiment de les propostes aprovades en execució, a més dels altres assumptes que corresponguin en l'exercici de les seves funcions.
L'Assemblea també pot celebrar sessions extraordinàries quan la Comissió Permanent així ho decideixi o quan ho sol·licitin un deu per cent dels vocals.
10.3 Per fer possible el compliment correcte i efectiu de les seves funcions es poden crear grups de treball específics, a proposta de la Comissió Permanent.
11.1 La Comissió Permanent és l'òrgan encarregat d'executar les decisions de l'Assemblea i coordinar les reunions i les tasques dels diferents grups de treball creats d'acord amb l'article 10.1.f) d'aquest Decret.
11.2 La Comissió Permanent està integrada per la Presidència, la Vicepresidència o vicepresidències, el Secretariat i deu vocals de l'Assemblea.
La composició de la Comissió Permanent ha de procurar, en la mesura que sigui possible, la paritat home-dona, la representació infant-adolescent i la presència, permanent o rotatòria, dels col·lectius més vulnerables, especialment, els infants i els adolescents amb discapacitat, els immigrats i els protegits per tutela pública.
11.3 La Comissió Permanent celebra sessions ordinàries cada tres mesos, i les extraordinàries que estimi oportunes a proposta de la Presidència, la Vicepresidència o vicepresidències, o d'un terç dels membres.
11.4 La Comissió Permanent fa la proposta de creació de grups de treball per a l'estudi de qüestions relacionades amb les funcions del Consell.
Els membres d'aquests grups els designa l'Assemblea.
La periodicitat i el funcionament dels grups de treball s'ha de fixar en el Reglament de funcionament intern.
12.1 Una o més persones funcionàries o laborals adscrites a l'òrgan administratiu competent en polítiques d'infància i adolescència de l'Administració de la Generalitat exerceixen les funcions de Secretaria Tècnica.
12.2 La Secretaria Tècnica és l'òrgan encarregat de donar suport tècnic i assessorament i acompanyar, facilitar i difondre la tasca dels diferents òrgans que integren el CNIAC.
12.3 La Secretaria Tècnica garanteix al CNIAC el suport logístic i econòmic necessari per al manteniment de l'estructura pròpia i la realització de les seves funcions.
12.4 La Secretaria Tècnica s'ha d'abstenir, en tot cas, d'influir en l'actuació del CNIAC, sense perjudici dels aclariments i suggeriments derivats de les seves funcions de suport tècnic i assessorament.
Als membres del Consell Nacional dels Infants i els Adolescents únicament se'ls abonen les despeses derivades del desplaçament degudament acreditades i no cobren cap import en concepte de drets d'assistència.
El pagament d'aquestes despeses que s'hagin d'abonar als menors s'efectuarà mitjançant els seus representants legals degudament acreditats.
14.1 Per al compliment de les finalitats i les funcions assignades per aquest Decret i per al funcionament dels seus òrgans, el reglament de règim intern del CNIAC ha d'establir com a canal preferent de comunicació i participació l'ús dels mitjans electrònics, i, en la mesura que sigui possible, realitzar les reunions mitjançant videoconferència.
14.2 El mitjà electrònic emprat ha de garantir el dret dels membres a rebre la convocatòria en els terminis establerts, a participar en les sessions, a defensar i contrastar les seves posicions, a formar la voluntat col·legiada, així com mantenir el quòrum de constitució, tal com defineixen els articles 17 i 18 de la Llei 26/2010, del 3 d'agost, de règim jurídic i de procediment de les administracions públiques de Catalunya.
Per Ordre de la persona titular del departament competent en matèria d'infància i adolescència s'han de regular les normes bàsiques d'elecció de les persones membres de l'Assemblea del CNIAC, d'acord amb els criteris de representativitat que estableix aquest Decret.
16.1 Les administracions locals de Catalunya han de crear els consells de participació territorial que preveu l'article 27.1 de la Llei 14/2010, del 27 de maig, dels drets i les oportunitats en la infància i l'adolescència.
16.2 Els consells de participació territorial s'han de constituir preferentment en l'àmbit comarcal, sens perjudici de la constitució de consells d'àmbit municipal o supramunicipal.
16.3 L'organització, la composició, el funcionament i l'elecció dels consells de participació territorial han de ser establerts per l'ens local corresponent, garantint, en tot cas, que els seus membres seran escollits directament pels infants i els adolescents que estiguin domiciliats o que es trobin eventualment al seu territori.
16.4 La participació dels consells territorials en l'elecció del Consell Nacional dels Infants i els Adolescents de Catalunya ha de ser establerta pel departament de la Generalitat competent en infància i adolescència, d'acord amb el que estableixen els articles 9 i 15 d'aquest Decret.
-1 El Consell Nacional dels Infants i els Adolescents de Catalunya es constitueix en Comissió Sectorial del Consell General de Serveis Socials, d'acord amb el que preveu l'article 15.2.e) del Decret 202/2009, de 22 de desembre, dels òrgans de participació i de coordinació del Sistema Català de Serveis Socials.
-2 La documentació que s'adreci al CNIAC per a l'exercici de les funcions pròpies que preveu l'article 15 del Decret esmentat s'ha d'adaptar a les directrius per a l'elaboració de materials de lectura fàcil reconegudes pels col·legis professionals de bibliotecaris i documentalistes.
-1 En el termini màxim de sis mesos des de l'entrada en vigor d'aquest Decret, el Departament de Benestar Social i Família ha d'impulsar la constitució del primer Consell Nacional dels Infants i els Adolescents de Catalunya.
-2 En aquest primer Consell han d'estar representats tots els consells o òrgans equivalents de participació de persones en edat infantil o adolescents constituïts arreu de Catalunya per institucions públiques o amb el suport d'institucions privades sense ànim de lucre.
-3 El primer Consell tindrà un mandat de dos anys, transcorregut el qual ha de ser substituït d'acord amb el que preveu l'article 9.5 d'aquest Decret, llevat que es produeixi la pròrroga prevista en la disposició següent.
-4 El CNIAC constituït d'acord amb aquesta disposició ha de ser consultat, si és possible, en el procés d'elaboració del Pacte Nacional per a la Infància i, en tot cas, en el seu procés d'aplicació i seguiment.
-5 El CNIAC constituït d'acord amb aquesta disposició no resta sotmès a la renovació per meitats que preveu l'article 9.5 d'aquest Decret.
-1 En el termini màxim de dos d'anys des de l'entrada en vigor d'aquest Decret, el Govern de la Generalitat ha d'aprovar un programa d'impuls per consolidar i reforçar els consells de participació territorial existents, i impulsar la constitució de nous consells en els àmbits territorials que corresponguin.
-2 El programa s'ha d'elaborar amb la participació preceptiva del CNIAC, a proposta dels òrgans consultius i de representació dels ens locals de Catalunya, d'acord amb la legislació de règim local general i amb allò previst en la legislació d'infància i adolescència de Catalunya.
-3 El programa s'ha d'aprovar per mitjà d'un acord de govern i ha d'incloure, en tot cas, els objectius generals i específics, el mapa territorial, el calendari d'actuacions i els recursos necessaris per fer efectives les mesures.
-4 El Govern de la Generalitat pot acordar, sens perjudici de la renovació dels seus membres o òrgans, la pròrroga del primer CNIAC, constituït d'acord amb la disposició addicional segona d'aquest Decret, mentre es fa efectiu el programa que preveu aquesta disposició.
Es modifica l'article 15.2.e) del Decret 202/2009, de 22 de desembre, dels òrgans de participació i de coordinació del Sistema Català de Serveis Socials, que queda redactat de la manera següent:
"e) Consell Nacional dels Infants i els Adolescents de Catalunya".
Aquest Decret entra en vigor l'endemà de la seva publicació al DOGC.